vem stopper og hvem starter?

Frivilligt arbejde og de frivillige der udfører det, er traditionelt noget vi taler om som en stor blok: de frivillige. Underforstået er der så også en stor blok der består af de der ikke udfører frivilligt arbejde. Det kan der være god grund til hvis man skal beskrive den frivillige sektor som sådan eller skal undersøge sammensætningen af de frivillige i forhold til køn, alder eller social baggrund. Det er imidlertid en forfejlet tilgang når vi gerne vil undersøge hvad der får folk til at blive frivillige eller til at stoppe med at være frivillige.

Når vi f.eks. studerer arbejdsmarkedet er det helt nødvendigt til at se på det komplekse sæt af faktorer der spiller sammen i det vi kalder for en karriere: uddannelsesforhold, civilstand, alder, geografi, jobmuligheder, konjunkturer etc. Ikke mindst, må vi også forvente at en karriere indeholder perioder med arbejdsløshed, barsel og lignende. Ser vi på det frivillige arbejde med et lignende blik er det klart at frivillig er ikke noget man bliver én måde, én gang for alle. Den store flok af ikke-frivillige – som mange organisationer gerne vil invitere til at blive frivillige – består i betydeligt omfang af nogen der tidligere har været frivillige og bliver det igen på et tidspunkt. Tilsvarende har mange af de nuværende frivillige været ude af frivilligt arbejde i en periode og vil sikkert også stoppe igen i en periode. For at forstå, hvad der skaber disse bevægelser, er vi nødt til at se på de mange komplekse faktorer, der påvirker den frivillige karriere. De fleste og de vigtigste af disse er helt uden for de frivillige organisationers kontrol.

Der er et sæt faktorer af faktorer vi ved har betydning for den enkeltes karriere som frivillig. For det første har det betydning hvilken livsfase man befinder sig i – såkaldt aldersforklaringer. Frivilligt arbejde er ikke noget man kommer på ud af den blå luft, men er forbundet med de problemer man er optaget af, de ressourcer man har og især de institutioner man er tilknyttet på et bestemt tidspunkt. Hvor man i dele af livet har meget tid, men få økonomiske ressourcer har man i andre dele begrænset tid og flere økonomiske ressourcer. Uddannelse og kompetencemæssige ressourcer er også noget man tilegner sig gennem livet indtil ens kompetencer måske på et tidspunkt begynder at blive forældede. Den institutionelle og social kontekst ændre sig også fra man er barn, under uddannelse, stifter familie, til børnene forlader hjemmet og senere at man trækker sig tilbage fra arbejdsmarkedet. Hver type institutionel kontekst giver forskellige muligheder for at være frivillig og er knyttet til forskellige civilsamfundssektorer: kultur og uddannelse, idræt og fritid, socialt arbejde, sundhed m.fl. Derfor ændrer det frivillige engagement sig ofte mellem livsfaser i både omfang og i type.

For det andet, er opvækst og socialisering en væsentlig faktor. Alt efter om man f.eks. er vokset op i perioder med social ro og økonomisk fremgang eller det modsatte, vil man have forskellige opfattelser af hvad der er vigtigt i livet. Kulturelt er der også forskelle mellem perioder – f.eks. i hvordan forældre skal engagere sig i deres børns liv eller i omfanget af politisk mobilisering. Disse påvirkninger tager man med sig videre i livet som forståelses- og fortolkningsrammer for f.eks. valg af frivilligt engagement og frivillig karriere.

Endelig er der forskel på om man er vokset op i en familie med tradition for frivilligt arbejde eller ej. Civilsamfundsengagement er i høj grad også en tradition eller vane som man kan have med fra sin barndom og de der er vokset op med dén tradition har en anden indstilling til frivilligt arbejde end de der ikke har.

Frivillighedspanelet

For at undersøge betydningen af denne slags faktorer for frivilligkarrierer er der behov for data, der både måler udviklingen over tid og giver mulighed for at følge den enkeltes ’karriere-valg’. Det er ikke tilstrækkeligt at se på udviklingen i hele befolkningen over tid – man må følge det enkelte individ over en tidsperiode og se om og hvornår disse individer begynder eller stopper med at være frivillige. I denne artikel anvendes Frivillighedspanelet som er en del af frivillighedsundersøgelserne i 2004 og 2012. Undersøgelsen er det eneste panelstudie af frivillighed i Danmark (Fridberg og Henriksen 2014). Frivillighedsundersøgelserne er gennemført som telefoninterview blandt et tilfældigt, repræsentativt udsnit af danskere mellem 16 og 85 år. Ud af stikprøven i 2004 lykkedes det at geninterview 1981 personer i 2012. For denne gruppe – panelet – har vi derfor viden om hvor vidt de er stoppet eller startet som frivillige i perioden mellem 2004 og 2012. Vi har også oplysninger om en lang rækker forhold i deres liv og kan dermed se om disse har forandret sig i mellemtiden – f.eks. beskæftigelse, om de har fået børn eller er flyttet. Resultaterne af den samlede undersøgelse er offentliggjort af SFI (Fridberg og Henriksen 2014).

Alder og Kohorte

Hvis vi skal skelne de faktorer, der er knyttet til opvækst fra de faktorer der er knyttet til livsfase må vi sammenligne betydningen af hhv. alder og fødselskohorte for omfanget af frivilligt arbejde. Fødselskohorte er et udtryk for hvilken tidsperiode man er født i og dermed hvilke samfundsmæssige vilkår man voksede om under. Alder beskriver hvor man er i sit livsforløb og dermed hvilke institutionelle vilkår der gør sig gældende i ens liv på et specifikt tidspunkt. Ser vi på udviklingen i forhold til aldersgrupper og fødselskohorter er der én ting der især interesserer os: forandrer omfanget af frivillighed sig mellem fødselskohorter? Vi ved på forhånd, at der vil være forskelle mellem aldersgrupper – livsfaser – i forhold til hvor meget frivilligt arbejde der udføres fordi man møder forskellige tilbud og muligheder for frivilligt arbejde i hver livsfase. Hvis der derimod sker en stigning eller et fald mellem fødselskohorte betyder det at én fødselskohorte er mere eller mindre aktiv som frivillig en den forrige inden for den samme livsfase. Det vil være udtryk for en egentlig forandring i villigheden til at engagere sig som frivillig. De to tabeller – 1a og 1b – viser de samme tal, men fordelt forskelligt. 1a viser hvordan den enkelte fødselskohorte har ændret sit frivillig engagement mellem 2004 og 2012 – det er altså de samme individer der er på hver række i både 2004 og 2012. Tabel 1b viser udviklingen i aldersgrupper mellem 2004 og 2012. Her er det den samme aldersgruppe og livsfase der er på hver række, men det er forskellige individer fordi hver enkelt fødselskohorte er ’rykket’ én aldersgruppe op mellem 2004 og 2012.

|  |  |  |  |  |  |
| --- | --- | --- | --- | --- | --- |
| Tabel 1a: Udviklingen i kohorternes deltagelse i frivilligt arbejde, i pct | | | | | |
|  | 2004 | 2012 |  | Antal |  |
| 1928-1931 | 23 | 34 | 35 |  |  |
| 1932-1939 | 46 | 43 | 157 |  |  |
| 1940-1947 | 34 | 36 | 239 |  |  |
| 1948-1955 | 45 | 37 | 339 |  |  |
| 1956-1963 | 48 | 38 | 334 |  |  |
| 1964-1971 | 45 | 45 | 365 |  |  |
| 1972-1979 | 42 | 50 | 288 |  |  |
| 1980-1987 | 32 | 36 | 209 |  |  |
| i alt | 42 | 41 | 1966 |  |  |

Kilde: Frederiksen og Rasmussen 2014

|  |  |  |  |  |  |
| --- | --- | --- | --- | --- | --- |
| Tabel 1b: Udviklingen i aldersgruppernes deltagelse i frivilligt arbejde, i pct | | | | | |
|  | 2004 | 2012 | Antal(2004) | Antal(2012) |  |
| 73-80 | 23 | 43 | 35 | 157 |  |
| 65-72 | 46 | 36 | 157 | 239 |  |
| 57-64 | 34 | 37 | 239 | 339 |  |
| 49-56 | 45 | 38 | 339 | 334 |  |
| 41-48 | 48 | 45 | 334 | 365 |  |
| 33-40 | 45 | 50 | 365 | 288 |  |
| 25-32 | 42 | 36 | 288 | 209 |  |
| 17-24 | 32 |  | 209 |  |  |

Kilde: Frederiksen og Rasmussen 2014

Ser vi på de enkelte fødselskohorter er der, som forventet, sket en stigning i de yngres frivillige engagement og et fald i de ældres – dette er en velkendt profil for frivilligt arbejde, der hænger sammen med ressourcer, sociale netværksforbindelse og anledninger til frivilligt arbejde i forskellige livsfaser. Det viser at en væsentlig del af ændringerne i fødselskohorternes frivillige engagement hænger sammen med hvor de er i deres livsforløb og ikke hvordan de er socialiseret i opvæksten. Ser vi på de to kolonner for 2004 og 2012 i tabellen med aldersgrupper viser de forskellene mellem to fødselskohorter i samme aldersgruppe. Ser vi bort fra de ældste, som er en for lille gruppe til generalisering, så er der sket fald i alle aldersgrupper bortset fra de 33 til 40 årige og de 57 til 64 årige hvor engagementet er steget. Det samlede billede er, at der nok er forskelle mellem fødselskohorter hvor nogen er mere engagerede end andre, men der er ikke en generel udviklingstendens i retning af at yngre generationer skulle være mere eller mindre engagerede end de ældre. Der har i den politiske offentlighed hersket en del optimisme med hensyn til stigningen i frivilligt engagement og virkningen af forskellige politiske tiltage, der skulle styrke frivilligheden. Tallene her viser, at det ikke har haft nogen væsentlig virkning. Omvendt har der i civilsamfundet hersket en forfaldshistorie om de yngre generationers manglende engagement, men disse afvises også af undersøgelsen.

Det andet generelle spørgsmål, der er interessant at belyse med paneldata, er hvor stor udskiftningen egentlig er i den frivillige ’arbejdsstyrke’. Det har f.eks. stor betydning for hvordan frivillige organisationer skal tænke deres rekrutteringsstrategier. Alle tidligere tal viser kun at en bestemt andel af befolkningen er engageret i frivilligt arbejde, men om det er de samme der er frivillige eller om en stor del af dem er udskiftet er uvist.

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| Tabel 2: Udvikling i kohorternes deltagelse i frivillige arbejde, i pct | | | | | |  |
|  | passiv | ophørte | nye | frivillig |  | Antal |
|  |  |  |  |  |  |  |
| 1928-1931 | 60 | 6 | 17 | 17 |  | 35 |
| 1932-1939 | 40 | 17 | 14 | 29 |  | 157 |
| 1940-1947 | 52 | 12 | 14 | 22 |  | 239 |
| 1948-1955 | 45 | 19 | 10 | 26 |  | 339 |
| 1956-1963 | 42 | 20 | 10 | 28 |  | 334 |
| 1964-1971 | 37 | 18 | 18 | 27 |  | 365 |
| 1972-1979 | 38 | 13 | 20 | 29 |  | 288 |
| 1980-1987 | 49 | 15 | 19 | 17 |  | 209 |
|  |  |  |  |  |  |  |
| Total | 43 | 16 | 15 | 26 |  | 1966 |

Kilde: Frederiksen og Rasmussen 2014

Tabel 2 viser inden for fødselskohorte hvor mange procent der henholdsvis har været passive i hele perioden, var frivillige i 2004 og er ophørt med frivilligt arbejde, var passiv i 2012 og er begyndt at udføre frivilligt arbejde eller har udført frivilligt arbejd i begge år. Tallene er bemærkelsesværdige. Hidtidige tal har vist at andelen af befolkningen der udfører frivilligt arbejde er relativt stabil. Disse tal viser imidlertid, at det *kun* er andelen der er stabil, fordi der reelt sker en meget stor udskiftning inden for den frivillige ’arbejdsstyrke’. Det er i omegnen af 30 % af hver fødselskohorte, der enten har bevæget sig ind eller ud af frivilligt arbejde i perioden, hvilket er lidt flere end de der har været stabilt frivillige i perioden. Tabellen viser os at frivillig ikke er noget man bliver én gang for alle, men noget man er i perioder og der er en høj grad af mobilitet mellem frivillighed og ikke-frivillighed. Mobiliteten er i øvrigt lidt højere blandt de yngre end blandt de ældre. I forhold til de frivillige organisationer betyder det også at det er forfejlet at fokusere på rekruttering af nye frivillige for det lykkes faktisk i vidt omfang allerede. Fokus bør i stedet være på fastholdelse i frivillighed og at afdække årsagerne til at de frivillige stopper.

Børn

Når man får børn bliver man ofte engageret i en række institutionelle arenaer hvor der er anledning til og behov for at man engagerer sig frivilligt, især skole, fritidsaktiviteter og lignende. Med paneldata kan vi se på hvordan det at have eller at få børn påvirker omfanget af frivillig aktivitet. I tabel 3 ser vi på bevægelsen ind og ud af frivillighed opdelt efter om man har børn i skolealderen hvor børn for alvor begynder på fritidsaktiviteter o.lign.

|  |  |  |  |  |  |
| --- | --- | --- | --- | --- | --- |
| Tabel 3: Børn i skolealderen og deltagelse i frivilligt arbejde, i pct | | |  |  |  |
|  | passiv | Ophørte | Nye | Permanent frivillig | Antal |
|  |  |  |  |  |  |
| ingen børn i skolealderen | 47 | 16 | 14 | 24 | 1.227 |
| kun børn i skolealderen i 2004 | 40 | 21 | 11 | 28 | 257 |
| børn i skolealderen i 2004 og 2012 | 33 | 22 | 15 | 30 | 201 |
| kun børn i skolealderen i 2012 | 38 | 12 | 24 | 26 | 295 |
|  |  |  |  |  |  |
| Total | 43 | 16 | 15 | 25 | 1.980 |

Kilde: Frederiksen og Rasmussen 2014

Som det fremgår af tabellen sker den største tilvækst i nye frivillige blandt de, der har fået børn i skolealderen i perioden og dermed har fået kontakt for første gang med de institutioner, der knytter sig til børn i den alder. Det er faktisk også kun i den gruppe, at der sker en netto-tilvækst af frivillige. For de andre grupper med børn, der enten har haft børn i skolealderen i hele perioden eller hvis børn er gået ud af skolen i mellem 2004 og 2012, ser vi et fald i antallet af frivillige. Det resultat peger på, at det er i forbindelse med at man møder disse institutioner første gang at det frivillige engagement stiger, men at det ikke stiger fordi man har flere børn i institutioner eller fordi børnene bliver ældre – tvært imod falder engagementet måske når børnene bliver i stand til at klare sig selv i højere grad. Det er imidlertid værd at bemærk, at de begge har en højere andel af permanent frivillige sammenlignet med dem, der først i 2012 havde børn i skolealderen. Det kunne indikere, at selvom der er nogle forældre der følger deres børn ind og ud af institutionerne er der også er nogen der bliver hængende som frivillige efter børnene er blevet store. Ved nærmere analyser, som ikke er vist her, kan vi se at det især er fædre der bliver hængende som frivillige, hvor mødre i højere grad følger børnene ind og ud af institutioner og fritidsaktiviteter (se Frederiksen og Rasmussen 2015).

Tradition for frivilligt arbejde.

Sidst, men ikke mindst, er det vigtigt også at tænke på frivilligt arbejde som en praksis og ikke bare et resultat af en livssituation. Derfor er det at være frivilligt aktiv også noget der er knyttet til den enkeltes traditioner, socialisering og erfaringer. Har man en forståelse for hvad det vil sige at være frivillig og en opfattelse af frivilligt arbejde som en naturlig del af livet? I surveyundersøgelsen i 2012 blev deltagerne også spurgt om der var tradition for at udføre frivilligt arbejde i deres familie.

|  |  |  |  |  |  |
| --- | --- | --- | --- | --- | --- |
| Tabel 7: Hvis du tænker tilbage på din opvækst, vil du så sige, at der har været tradtion i din familie for frivilligt arbejde?, i pct | | | | | |
|  | passiv | ophørte | nye | frivillig | Antal |
|  |  |  |  |  |  |
| Ja, i høj grad | 24 | 14 | 18 | 44 | 267 |
| Ja, i nogen grad | 36 | 17 | 16 | 32 | 361 |
| Kun i mindre grad | 42 | 17 | 15 | 26 | 289 |
| Nej, slet ikke | 51 | 17 | 14 | 19 | 1.051 |
|  |  |  |  |  |  |
| Total | 43 | 16 | 15 | 26 | 1.968 |

Kilde: Frederiksen og Rasmussen 2014

Tabellen viser, at der en betydelig forskel i antallet af passive og antallet af permanent frivillige afhængig af hvor stærk traditionen var i deres opvækst. Til gengæld ser vi ikke de helt store forskelle i mobiliteten – der er tilnærmelsesvis lige mange der stopper og starter som frivillige for alle fire grader af familietradition. Det ser derfor ud til at familietradition hænger kraftigt sammen med om man hører til civilsamfundets kernetropper eller står permanent uden for det frivillige arbejdsmarked, men at de almindelige bevægelser ind og ud af frivillighed som følger livsfaser og ressourcer fungerer på samme måde og nogenlunde i samme omfang uafhængigt af tradition.

Bevægelser i den frivilliges liv.

Den væsentligste indsigt som disse paneldata giver os i forhold til at forstå frivilligt engagement er, at frivilligt engagement er en dynamisk og kontekstafhængig størrelse. Folk starter og stopper som frivillige i løbet af deres liv – måske endda flere gange. Deres engagement kommer ikke ud af den tomme luft, men er viklet ind i alle de andre ting, der foregår i deres liv. Derfor er de frivilligt aktive i forskelligt omfang i forskellige faser af livet. Vi ved også fra andre analyser af disse data, at de er aktive i forskellige slags frivilligt arbejde i løbet af livet alt efter hvad der passer ind i den enkelte livsfase (Frederiksen og Møberg 2015). En anden væsentlig indsigt er, at familietraditioner og dermed barndomserfaringer med frivilligt arbejde er væsentlige for hvordan og hvor meget man er frivilligt aktiv i sit voksne liv. Det betyder formodentlig, at det er vigtigt at den frivillige sektor er ’børnevenlig’. De typer frivillige aktiviteter, der er svært forenelige med at have børn eller hvor det er usynligt for børnene at forældrene arbejder frivilligt bidrager næppe til at opbygge erfaringer med frivilligt arbejde blandt de kommende generationer. Styrken af denne sammenhæng peger også på, at de ønsker der er blandt politikere og de lønnede ledere i civilsamfundet om at styrke frivilligheden i Danmark skal rettes en generation eller to frem i tiden – den slags opbygges ikke fra år til år.

[Frederiksen, M](http://vbn.aau.dk/da/persons/morten-frederiksen%2860061790-89c2-4e79-8b05-a8d19370bab8%29.html) [& Møberg, RJ](http://vbn.aau.dk/da/persons/rasmus-juul-moeberg%28614d5385-39f0-41bf-b86e-2eda8c84af04%29.html) 2015, '[Mobilitet i den frivillige sektor: En panelanalyse af danskernes frivillige engagement fra 2004 til 2012](http://vbn.aau.dk/da/publications/mobilitet-i-den-frivillige-sektor%282726f3ef-1040-4ba9-97e1-b3b59a3ae39e%29.html)' [Dansk Sociologi](http://vbn.aau.dk/da/journals/dansk-sociologi%28dd48e7f0-06bc-4346-bd89-5435a9300b31%29.html), vol 26, nr. 2, s. 74-94.

[Frederiksen, M](http://vbn.aau.dk/da/persons/morten-frederiksen%2860061790-89c2-4e79-8b05-a8d19370bab8%29.html) [& Møberg, RJ](http://vbn.aau.dk/da/persons/rasmus-juul-moeberg%28614d5385-39f0-41bf-b86e-2eda8c84af04%29.html) 2014, [Alder, kohorte og livsfase i frivilligt arbejde](http://vbn.aau.dk/da/publications/alder-kohorte-og-livsfase-i-frivilligt-arbejde%28c1cdc282-e520-4229-8594-e30a5b5a4051%29.html). i Udviklingen i frivilligt arbejde 2004-2012. vol. 14:09, SFI - Det nationale Forskningscenter for Velfærd, s. 131-159.

Fridberg, T [& Henriksen, LS](http://vbn.aau.dk/da/persons/lars-skov-henriksen%288d55f48c-e558-4c64-bbba-37a458928163%29.html) (red) 2014, [Udviklingen i frivilligt arbejde 2004-2012](http://vbn.aau.dk/da/publications/udviklingen-i-frivilligt-arbejde-20042012%2890702362-5fc6-426f-aa8e-8298a3a7fdcc%29.html). SFI - Det nationale Forskningscenter for Velfærd, København. SFI - Det Nationale Forskningscenter for Velfærd, nr. 09, vol. 14